钦定古今图书集成/理学汇编/文学典/第009卷 > 辨体 > 《前辈文各有入门》
## 钦定古今图书集成/理学汇编/文学典/第009卷 > 辨体 > 《前辈文各有入门》

《金石例》云：“前辈作文，各有入门处。退之本孟子，永叔
亦祖孟子，故其议论纯正少疵。子厚、明允皆自言其所得处。明允多自《战国策》中来，视子厚为不纯。子瞻
亦祖其家学，气焰赫奕，人多慕之，然少纯正。要之，自
六经来，则源深而流长，人但见其正大温粹，不知其
所养者有本也。此最当谨所习之始，若不谨，则末可”
知。本既立，必学问充就，而后识见造诣。凡见之议论
言语者，皆正大纯粹，如冠冕佩玉入宗庙之中，人自
起敬。学力既到，体制亦不可不知。如记赞铭颂序跋，
各有其体。不知其体，则喻人无容仪，虽有实行，识者
几人哉！体制既熟，一篇之中，起头结尾，缴换曲折，反
覆难应，关锁血脉，其妙不可以言尽，要须自得于古
人。